## Pravilnik o izmjenama i dopunama Pravilnika o akvakulturi

### NN 3/2011 (5.1.2011.), Pravilnik o izmjenama i dopunama Pravilnika o akvakulturi

MINISTARSTVO POLJOPRIVREDE, RIBARSTVA I RURALNOG RAZVOJA

51

Na temelju članka 47. stavka 3. i članka 49. Zakona o slatkovodnom ribarstvu (»Narodne novine«, br. 106/01, 7/03, 174/04, 10/05 – ispravak i 49/05 – pročišćeni tekst) ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O AKVAKULTURI

Članak 1.

U Pravilniku o akvakulturi (»Narodne novine«, br. 82/05, 59/09, 156/09 i 53/10) u člancima 7. i 28. riječ »nositelj« zamijenjuje se rječju »ovlaštenik«.

Članak 2.

Članak 7b. mijenja se i glasi:

»Povlastice izdane prije stupanja na snagu ovog Pravilnika vrijede do izdavanja novih, a najkasnije do 31. prosinca 2011. godine.«

Članak 3.

Članak 24. mijenja se i glasi:

»Podaci iz popisa koje dostavljaju ovlaštenici povlastice koriste se isključivo u svrhu praćenja stanja gospodarske djelatnosti uzgoja riba i drugih vodenih organizama i dostave podataka međunarodnim intitucijama.«

Članak 4.

U članku 25. stavku 1. mijenja se sadržaj popisa na obrascima (Prilog 1.), koji su tiskani uz ovaj Pravilnik i čine njegov sastavni dio.

Članak 5.

U članku 26. stavku 3. mijenja se sadržaj uputstava (Prilog 2.), koja su tiskana uz ovaj Pravilnik i čine njegov sastavni dio.

Članak 6.

U članku 27. stavak 4. mijenja se i glasi:

»(4) Ispunjeni obrazac popisa dostavlja se poštom ili elektronskim putem izravnim unosom podataka u bazu podataka »Akvakultura».«

Dodaju se novi stavci 5., 6. i 7. koji glase:

»(5) Ako ovlaštenik povlastice ispunjeni obrazac popisa dostavlja poštom, ispunjava ga u dva primjerka, s time da izvornik ispunjenog obrasca popisa dostavlja Ministarstvu preporučeno s povratnicom, a knjigu i presliku ispunjenog obrasca popisa zadržava za osobnu evidenciju.

(6) Ako ovlaštenik povlastice ispunjeni obrazac povlastice dostavlja elektronskim putem, Ministarstvo je obvezno osigurati sustav zaštite podataka, kontrole i nadzora.

(7) Iznimno od odredbe stavka 3. ovlaštenik povlastice dužan je uredno ispunjene izvornike obrazaca popisa iz stavka 1. koji se odnose na razdoblje od 1. siječnja do 31. prosinca 2010. godine dostaviti Ministarstvu najkasnije do 1. travnja 2011. godine.«

Članak 7.

Ovaj Pravilnik stupa na snagu danom objave u »Narodnim novinama«.

Klasa: 011-02/09-01/331

Urbroj: 525-08-1-0514/10-5

Zagreb, 22. prosinca 2010.

Ministar
Petar Čobanković, v. r.

[PRILOG 1.](dodatni/412270.pdf)

PRILOG 2.

UPUTSTVA ZA POPUNJAVANJE OBRAZACA POPISA

Ovlaštenik povlastice: Upisuje se naziv fizičke ili pravne osobe.

Serijski broj povlastice: Upisuje se serijski broj važeće povlastice.

1. PROIZVODNJA RIBE I DRUGIH VODENIH ORGANIZAMA PO VRSTAMA I UZRASNIM KATEGORIJAMA

1.1. Komercijalna proizvodnja u mrijestilištu i rastilištu

1.1.1. Komercijalna proizvodnja u mrijestilištu i rastilištu – ULAZ

U navedene rubrike upisuju se podaci o nasađenim količinama oplođene ikre, ličinki i mjesečnjaka (M0+), iz vlastitog mrijesta i/ili kupljenim, u komadima za svaku vrstu i uzrasnu kategoriju riba zasebno tijekom izvještajnog razdoblja. Ako neka od uzgajanih vrsta riba nije navedena u obrascu popisa, ona se posebno upisuje u jednu od praznih rubrika.

1.1.2. Komercijalna proizvodnja u mrijestilištu i rastilištu – IZLAZ

U navedene rubrike upisuju se podaci o prodanim količinama oplođene ikre/ličinki i mjesečnjaka (M0+) u komadima za svaku vrstu i uzrasnu kategoriju riba zasebno tijekom izvještajnog razdoblja. U rubriku »vrijednost« upisuje se ukupna vrijednost proizvoda izražena u valuti u kojoj je ostvarena prodaja. Ukoliko je prodaja ostvarena na domaćem tržištu, vrijednost se izražava umanjena za iznos PDV-a. U rubriku »uginuće« upisuje se ukupna količina uginule ikre, ličinki i mjesečnjaka (M0+) tijekom izvještajnog razdoblja za svaku vrstu zasebno u komadima. Ako neka od uzgajanih vrsta riba nije navedena u obrascu popisa, ona se posebno upisuje u jednu od praznih rubrika.

1.2. Komercijalna proizvodnja na toplovodnom ribnjaku

1.2.1. Komercijalna proizvodnja na toplovodnom ribnjaku – STANJE

U navedene rubrike upisuju se podaci o nasađenim količinama ribe, iz vlastitog uzgoja i/ili kupljenim, u komadima, odnosno kilogramima, te podaci o ukupnim proizvedenim količinama u kilogramima, za svaku vrstu i uzrasnu kategoriju riba zasebno tijekom izvještajnog razdoblja. U rubriku »vlastiti uzgoj« upisuje se podatak o količini ribe, u komadima, odnosno kilogramima, koja je unesena iz prethodne godine. U rubriku »ukupna proizvodnja« upisuje se podatak o ukupnoj količini proizvedene ribe tijekom izvještajnog razdoblja (uključuje nasađenu ribu uvećanu za prirast), u kilogramima za svaku vrstu i uzrasnu kategoriju zasebno. Ako neka od uzgajanih vrsta riba nije navedena u obrascu popisa, ona se posebno upisuje u jednu od praznih rubrika.

1.2.1. Komercijalna proizvodnja na toplovodnom ribnjaku – IZLAZ

U navedene rubrike upisuju se podaci o prodanim količinama ribe u kilogramima za svaku vrstu i uzrasnu kategoriju riba zasebno tijekom izvještajnog razdoblja. U rubriku »vrijednost« upisuje se ukupna vrijednost proizvoda izražena u valuti u kojoj je ostvarena prodaja. Ukoliko je prodaja ostvarena na domaćem tržištu, vrijednost se izražava umanjena za iznos PDV-a. U rubriku »uginuće« upisuje se ukupna količina uginule ribe tijekom izvještajnog razdoblja za svaku vrstu zasebno u kilogramima. Ako neka od uzgajanih vrsta riba nije navedena u obrascu popisa, ona se posebno upisuje u jednu od praznih rubrika.

1.3. Komercijalna proizvodnja na hladnovodnom ribnjaku

1.3.1. Komercijalna proizvodnja na hladnovodnom ribnjaku – STANJE

U navedene rubrike upisuju se podaci o nasađenim količinama ribe, iz vlastitog uzgoja i/ili kupljenim, u komadima, odnosno kilogramima, za svaku vrstu i uzrasnu kategoriju riba zasebno tijekom izvještajnog razdoblja. U rubriku »vlastiti uzgoj« upisuje se podatak o količini ribe, u komadima, odnosno kilogramima, koja je unesena iz prethodne godine. U rubriku »ukupna proizvodnja« upisuje se podatak o ukupnoj količini proizvedene ribe tijekom izvještajnog razdoblja (uključuje nasađenu ribu uvećanu za prirast), u kilogramima za svaku vrstu i uzrasnu kategoriju zasebno. Ako neka od uzgajanih vrsta riba nije navedena u obrascu popisa, ona se posebno upisuje u jednu od praznih rubrika.

1.3.2. Komercijalna proizvodnja na hladnovodnom ribnjaku – IZLAZ

U navedene rubrike upisuju se podaci o prodanim količinama ribe u kilogramima za svaku vrstu i uzrasnu kategoriju riba zasebno tijekom izvještajnog razdoblja. U rubriku »vrijednost« upisuje se ukupna vrijednost proizvoda izražena u valuti u kojoj je ostvarena prodaja. Ukoliko je prodaja ostvarena na domaćem tržištu, vrijednost se izražava umanjena za iznos PDV-a. U rubriku »uginuće« upisuje se ukupna količina uginule ribe tijekom izvještajnog razdoblja za svaku vrstu zasebno u kilogramima. Ako neka od uzgajanih vrsta riba nije navedena u obrascu popisa, ona se posebno upisuje u jednu od praznih rubrika.

1.4. Selekcija i kondicioniranje matičnih riba

U navedene rubrike upisuju se podaci o stanju matičnog stoka (maticama) po vrstama i spolu u komadima i kilogramima.

1.5. Komercijalna proizvodnja ostalih uzgajanih organizama

U navedene rubrike upisuju se podaci o vrsti uzgajanog organizma, ukupnim proizvedenim količinama u kilogramima, za pojedinu vrstu i uzrasnu kategoriju zasebno te prodanim količinama u kilogramima tijekom izvještajnog razdoblja. U rubriku »vrijednost« upisuje se ukupna vrijednost proizvoda izražena u valuti u kojoj je ostvarena prodaja. Ukoliko je prodaja ostvarena na domaćem tržištu, vrijednost se izražava umanjena za iznos PDV-a.

2. POVRŠINA RIBNJAKA

2.1. Ukupna površina ribnjaka

U rubriku se upisuje podatak o ukupnoj površini toplovodnog ribnjaka u hektarima, odnosno ukupnoj površini hladnovodnog ribnjaka u m2.

2.2. Proizvodna površina ribnjaka

U navedene rubrike upisuju se podaci o proizvodnim površinama pojedinih tipova ribnjaka, za toplovodi ribnjak u hektarima, odnosno za hladnovodi ribnjak u m2. U slučaju kaveznog uzgoja u zasebnu rubriku se upisuje podatak o uzgojnom volumenu korištenih kaveza u m3.

3. HRANA

3.1. Utrošak hrane na ribnjaku

U navedene rubrike upisuje se količina utroška pojedine vrste hrane u kilogramima.

4. GNOJIVA, VAPNO I OSTALO

4.1. Utrošak gnojiva, vapna i ostalog na ribnjaku

U navedene rubrike upisuju se podaci o količini utroška pojedinih vrsta gnojiva, utrošku vapna i ostalog u kilogramima.

5. ZAPOSLENOST

5.1. Broj osoba zaposlenih na ribnjaku

U navedene rubrike upisuju se podaci o broju osoba stalno ili sezonski zaposlenih na ribnjaku, odvojeno po spolu.

Pravilnik, NN 3/2011-51